Discuție:Sonny & Cher

message: Articolul necesită faze multiple de finisare. Câteva sugestii. 
*În partea introductivă - „prezentatorii unei emisiuni de succes”. De radio sau TV?
*„asistent pentru” => „asistent al”.
*„În timpul petrecut cu Spector” => „în timpul colaborării cu Spector” sau „sub egida lui Spector”, „ca angajat al lui Spector”.
*Greșeală de acord - „considerat unul dintre cele mai bune piese ale sale”.
*Încărcarea cu detalii nesemnificative, exprimate deficitar: „După ce a reușit să-i găsească un servici[u] angajând-o ca și [SIC!] cântăreață de back-up pentru The Ronettes, Bono a convins-o pe timida Cher să se lanseze solo.” (Bono i-a mijlocit lui Cher un post de cântăreață backup pentru grupul The Ronettes și a determinat-o să cânte și ca solistă.)
*„piesă de dragoste” => „cântec de dragoste”
*topica frazei: „sub pseudonimul Bonnie Jo Mason” de intercalat între „1964” și „Cher”.
*„radiourile” => „posturile de radio”
*„au refuzat să o difuzeze” => simplu: „nu au difuzat-o”
*„a atins/atingând locul ...” => ajunge pe locul, se clasează pe locul, a ocupat locul (etc)!
*„Accesat pe ” => „accesat la ”.
*prolix și neidiomatic; 2-3 ambiguități: „Cu toate că Atco Records a considerat că „I Got You Babe” ar fi mai bună ca fața B a piesei „It's Gonna Rain”, Bono era decis că alegerea lui era cea mai bună, astfel că a dus separat negocieri cu unele posturi de radio și DJ-ei pentru a promova „I Got You Babe”.
*„dați afară ... datorită îmbrăcămintei” => „dați afară ... din cauza îmbrăcămintei” (alternativă: "îmbrăcăminții") 
*„presa a fost pe urmele lor mereu, apărând chiar și pe coperta revistei The Daily Telegraph.” Cine a apărut pe „coperta” „revistei”? Presa?? O fi apărut fotografia cu Bono și partenera Sarkisian, poate și un (început de) articol. Și nu pe „copertă”, ci pe prima pagină; și nu a „revistei”, ci a ziarului: The Daily Telegraph era și este un ziar (în caz că e vorba de The Daily Telegraph și nu de confundarea cu o revistă glossy).
*„... erau considerați ca făcând parte din „invazia britanică””. Cititorul găsește în textul la care trimite nota de subsol nr. 6 fraza Americans treated them as if they were part of the British Invasion. Dar niciun text nu lămurește noțiunea “invazie britanică”. Nu există nici legătură internă care să deschidă un art. explicativ.
*“Pe 31 iulie,” => “La 31 iulie,”; “a intrat în primele 40 de poziții” > (din mai multe posibilități) "a depășit locul/poziția 40 din topul Billboard 100"
*“s-a dovedit a fi” > “s-a dovedit a fi fost”; sau pur și simplu “a fost un succes crossover”.
*Greșeală de conținut: “Al doilea album de studio, Look at Us, care conținea hitul “I Got You Babe””. Look at Us a fost primul album de studio.
*“a fost lansat în același ani”: typo, “același an” (i.e., lansat în vara lui 1965)
*Tot paragraful despre film: exprimare prolixă, neenciclopedică.
*(titlu de capitol) “Decăderea” => “Declinul”
*“născut pe 4 martie” => “născut la 4 martie”
*Exprimare neglijentă (nu se "vine" cu asemenea exprimări într-un text enciclopedic!): «Sonny a venit cu ideea” => a avut!Frazele care urmează sunt stângace și copilăroase, evocând pe alocuri chiar cugetările lui Gâgă. De ex.: “În realitate, Bono controla toate aspectele programului lor artistic, de la aranjamentul muzical la scrisul glumelor.” De fapt ce făcea Bono? “To control” în engleză are sens mult mai larg decât controlul și a controla pe românește. Bono nu controla, ci era… autorul: el era cel care concepea programul artistic, el era cel care făcea aranjamentul muzical (în calitate de compozitor-“aranjor”) și el era cel care scria glumele. “Controla scrisul glumelor” are alt înțeles pe românește: că altcineva le scria, iar el le controla, le verifica.
*De evitat, unde nu e necesară, alăturarea de cuvinte care măresc textul în mod inutil: “cu toate că” => sinonimul perfect al locuțiunii: “deși”.
*gafă stilistică majoră: “Cu toate că succesul venea încet, norocul lor a apărut când…”. Norocul putea apărea oricând și oricum, indiferent de viteza cu care venea succesul! Autorul vrea să zică altceva: au avut succes numai după ce s-au întâlnit cu individul respectiv, adică după ce a avut loc oarece schimbare. Iar împrejurarea respectivă trebuie exprimată pe românește altfel, nu ca mai sus.
*“fiind inițial programată ca o emisiune de vară, ce ar fi trebuit să dureze…” => “fiind programată inițial ca emisiune de vară cu durata de…” (fără "o". Iar adjectivele și adverbele nu le punem invariabil înaintea cuvintelor pe care le determină; o facem în cazuri rare; spre deosebire de engleză, franceză etc.)
*“Totuși aceasta s-a dovedit a fi un succes imediat” (de evitat abuzarea locuțiunii "a se dovedi a fi (fost)") => “totuși, emisiunea lor a avut succes înca de la început” sau "programul lor a avut succes încă din prima emisiune" (“imediat” are sensul “început”, “prima ediție”, “debut”).
*“sketch-uri” => scheciuri (cuvântul se ortografiază așa de mai multe generații încoace; v. în DEX, DOOM etc.)
*“Urma apoi”: “apoi” e redundant; “urma” implică oricum ulterioritatea!
*Și div. alte greșeli (typos, de ex. «alui» în loc de «al lui», elipse), gafe stilistice grave: «cu Cher însărcinată cu noul ei soț» etc.
*Titlurile/expresiile englezești ar trebui să aibă ghilimele corespunzătoare.
Structurarea făcută la en.wikipedia în articolul cu același subiect merită să fie preluată. --174.36.81.38 (discuție) 24 ianuarie 2012 15:52 (EET)
replies: text: :Am tăiat ceea ce am înlocuit, mă voi ocupa de toate sugestiile. Asta și urmăream prin punerea articolului în partea de sus a paginii, o recenzie bine făcută.—  Ionutzmovie  discută  26 ianuarie 2012 00:35 (EET)
thread_title: '''Până la calitate mai va'''